葛魯卿再和復用前韻奉酬  其一
作者：沈與求
朝代：宋

paragraphs: 上謁軍門宜杖策，誰爲兵家分主客。
猛將翻乘下瀨船，幽人退整登山屐。
山泉聞似百花潭，山曲盤回十里巖。
丘壑夔龍人太息，那將捷徑比終南。
吾邦舊事論三癖，佳處還堪記遊歷。
深譏表餌誤朝廷，急賛烝嘗安廟室。
避地來居水遶村，鳬鷖哺子竹生孫。
苜蓿堆盤從野食，人愛當年二千石。